Þorvaldur Sigurðsson er hættur sem þjálfari Þórs í úrvalsdeild karla í handbolta. Þorvaldur óskaði sjálfur eftir því að hætta.
Þorvaldur hefur stýrt liðinu ásamt Halldóri Erni Tryggvasyni sem mun stýra liðinu einn það sem eftir lifir tímabilsins. Þorvaldur óskaði sjálfur eftir því að hætta.
Þór er í 11. sæti deildarinnar af 12 og allt stefnir í harða fallbaráttu hjá norðanmönnum. Þorvaldur var á árum áður leikmaður og fyrirliði Þórs og hefur starfað lengi fyrir félagið, bæði sem þjálfari og um tíma sem formaður handknattleiksdeildar. Næsti leikur Þórs í deildinni er á sunnudaginn þegar að liðið mætir Aftureldingu á heimavelli sínum á Akureyri.
Tiger Woods hefur verið fluttur á annan spítala þar sem hann heldur áfram endurhæfingu eftir alvarleg meiðsli á fæti sem hann hlaut í bílslysi á þriðjudaginn.
Í yfirlýsingu frá kylfingnum á Twitter í dag segir að hann hafi verið fluttur á Cedars-Sinai sjúkrahúsið í Los Angeles þar sem hann gekkst undir fleiri aðgerðir sem allar hafi heppnast vel. Þar segir að einnig að honum líði vel og að Tiger Woods og fjölskylda þakka öllum fyrir sýndan hlýhug undanfarna daga.
Keppt var í skiptigöngu kvenna á heimsmeistaramótinu í skíðagöngu í Oberstdorf í Þýskalandi í morgun þar sem Therese Johaug frá Noregi gerði sér lítið fyrir og varði heimsmeistaratitilinn í greininni sem hún vann á HM í Seefeld í Austurríki 2019.
Í skiptigöngu hjá konunum eru fyrst gengnir 7.5 kílómetrar með hefðbundinni aðferð, eftir það er skipt um skíði og stafi og strax haldið út á aðra 7,5 km leið en þá með frjálsri aðferð. Bein útsending frá skiptigöngu karla hófst fyrir nokkrum mínútum á RÚV.
75. ársþing Knattspyrnusambands Íslands fer fram í dag. Guðni Bergsson, sitjandi formaður KSÍ, er sjálfkjörinn en ekkert mótframboð barst. Stærsta kosningamálið er mögulega breytt keppnisfyrirkomulag í efstu deild karla. Til greina kemur að fjölga liðum úr 12 í 14 eða að halda tólf liðum en bæta við úrslitakeppni. Líklegt er að ÍA dragi tillögu sína um að leika þrefalda umferð í 12 liða deild til baka. Tveir þriðju hluta atkvæða þarf til að knýja fram breytingar og því er möguleiki að fyrirkomulagið haldist óbreytt. Þingið hófst með fjarfundarfyrirkomulagi klukkan ellefu í morgun en búist er við að þinginu ljúki á milli fjögur og fimm í dag.
Þorvaldur Sigurðsson er hættur sem þjálfari Þórs í úrvalsdeild karla í handbolta og 75. ársþing Knattspyrnusambands Íslands fer fram í dag. Stærsta mál þingsins í ár er möguleg breyting á keppnisfyrirkomulagi í efstu deild karla.